b'\n_START_ARTICLE_\nFordic\xc3\xaddia\n_START_PARAGRAPH_\nLa Fordic\xc3\xaddia (en llat\xc3\xad: Fordicidia) era la festivitat religiosa per fertilitat, celebrada en l\'antiga Roma, entesa com una necessitat pel correcte desenvolupament de l\'agricultura i la ramaderia. S\'acostumava a celebrar el 15 d\'abril, invocant Tellus, la divinitat que representava la terra i era el pre\xc3\xa0mbul del festival en honor a Ceres, la deessa dels camps de cereals.\n_START_SECTION_\nContext\n_START_PARAGRAPH_\nEn el calendari religi\xc3\xb3s rom\xc3\xa0 el mes d\'abril (Aprilis) estava dedicat a de\xc3\xaftats de car\xc3\xa0cter femen\xc3\xad o ambigu, celebracions que comen\xc3\xa7aven el dia primer (calendes) amb un festival dedicat conjuntament a Venus i a Juno. Les altres festivitats d\'aquest mes relacionades amb la vida agr\xc3\xa0ria eren: la Pal\xc3\xadlia, dels pastors, el dia 21; la Robig\xc3\xa0lia el 25, demanant allunyar els llamps de les terres de conreu\xc2\xa0; i la Vin\xc3\xa0lia, una de les dues celebracions relacionades amb el vi, que ocupava el darrer dia del mes. De totes elles la Fordicidia i la Robig\xc3\xa0lia eren els rituals m\xc3\xa9s antics del culte rom\xc3\xa0.\n_START_SECTION_\nEtimologia\n_START_PARAGRAPH_\nExisteix una explicaci\xc3\xb3 etimol\xc3\xb2gica que va proporcionar a l\'antiguitat Marc Terenci Varr\xc3\xb3._NEWLINE_La paraula Fordicidia procedeix de l\'adjectiu forda aplicat a les vaques prenyades i de l\'expressi\xc3\xb3  fordae caedendae, les vaques prenyades que anaven a ser sacrificades per oferir-les a la deessa terra._NEWLINE_Tamb\xc3\xa9 es feia servir la paraula Hordicalia, derivat d\'horda, amb el mateix significat que forda.Servi Maure Honorat va escriure que aquesta festa era d\'origen sab\xc3\xad, aix\xc3\xad que \xc3\xa9s possible que horda i hordicidia siguin les formes purament llatines i que forda i fordicidia siguin termes sabins._NEWLINE_Danielle Porte va fer una interpretaci\xc3\xb3 de la Fordic\xc3\xaddia, relacionant-la amb la festa dels forns (Fornac\xc3\xa0lia), basant-se en un text de Plini  que diu que el material per la Fornac\xc3\xa0lia era l\'ordi. L\'ordi es diu en llat\xc3\xad hordeum i segons Quintili\xc3\xa0 hi havia una segona forma per dir ordi que era fordeum, i aix\xc3\xb2 explicaria la duplicitat de formes Hordicidia/Fordicidia i tamb\xc3\xa9 Hordicalia/Fordicalia. Segons D Porte tant l\'ordi com el fetus eren entesos com a portadors de fecunditat.\n_START_SECTION_\nOrigen\n_START_PARAGRAPH_\nSegons la tradici\xc3\xb3 aquesta celebraci\xc3\xb3 va ser institu\xc3\xafda pel rei Numa Pompili a qui s\'atribueix la creaci\xc3\xb3 de la majoria de les lleis que regulaven la vida religiosa dels romans. Es deia que el d\xc3\xa9u Faunus es va apar\xc3\xa8ixer en somnis a Numa transmetent-li un missatge: "Amb la mort de bestiar, rei, Tellus ser\xc3\xa0 aplacat: Dos b\xc3\xb2vids, per\xc3\xb2 que el sacrifici d\'una sola vaca aporti dues \xc3\xa0nimes". Numa va interpretar-lo de la seg\xc3\xbcent manera: Si oferia un sacrifici a Tellus consistent en una vaca prenyada, aix\xc3\xb2 mitigaria les dures condicions de vida dels camperols romans.\n_START_SECTION_\nDescripci\xc3\xb3\n_START_PARAGRAPH_\nTot i que era un ritual p\xc3\xbablic, ja que es feia pel b\xc3\xa9 de l\'estat, tamb\xc3\xa9 se celebrava en privat, en \xc3\xa0mbits familiars redu\xc3\xafts a l\'entorn d\'una granja. Generalment consistia en un ritual p\xc3\xbablic, que es feia al Capitoli i un altre a cadascuna de les trenta c\xc3\xbaries, la divisi\xc3\xb3 de la ciutat m\xc3\xa9s antiga despr\xc3\xa9s de la feta per R\xc3\xb2mul a partir de les tribus originals de la fundaci\xc3\xb3. Aquest era el primer dels dos festivals relacionats amb les curiae. L\'altre era la Fornac\xc3\xa0lia del febrer, que diferia d\'aquest en que no hi havia una cerim\xc3\xb2nia de car\xc3\xa0cter estatal en correspond\xc3\xa8ncia a les cerim\xc3\xb2nies locals  i en qu\xc3\xa8 la seva data variable era establerta anualment pel curio maximus._NEWLINE_En la cerim\xc3\xb2nia estatal de la Fordic\xc3\xaddia, la Vestal Maxima i les seves ajudants, extreien el fetus del ventre de la vaca  i l\'incineraven. Les cendres restants les aprofitaven com a ingredient per fer una subst\xc3\xa0ncia anomenada suffimen, elaborada amb la uni\xc3\xb3 de les cendres i la sang recollida en la festivitat del Cavall d\'octubre de l\'any anterior, que mesclaven amb les tiges de la planta dels fesols que en restaven despr\xc3\xa9s de collir-los. Aquest suffimen s\'escampava per damunt de les fogueres de la Pal\xc3\xadlia, la festa que es portava a terme per purificar els pastors i els seus ramats d\'ovelles. El sacrifici de la Fordic\xc3\xaddia i la preparaci\xc3\xb3 del suffimen  constitu\xc3\xafa el primer esdeveniment p\xc3\xbablic de l\'any en qu\xc3\xa8 participaven les verges vestals.\n_START_SECTION_\nInterpretaci\xc3\xb3\n_START_PARAGRAPH_\nEl sentit d\'aquest ritual, segons va suggerir Ovidi i tamb\xc3\xa9 Joan Laurenci, a la seva obra De Mensibus liber, era assegurar la fertilitat dels camps acabats de sembrar i que ja creixien a l\'interior de la Mare Terra, representada per Tellus. Com passava en altres rituals presidits per les vestals, el vedell no nat era considerat una criatura interm\xc3\xa8dia: encara no nascut per\xc3\xb2 viu; sense ser una v\xc3\xadctima de ple dret i, en canvi, era sacrificat. L\'actuaci\xc3\xb3 de les vestals en la reutilitzaci\xc3\xb3 d\'elements emfatitzava la import\xc3\xa0ncia dels detalls per la vida a la terra, lligant la salut i seguretat dels ramats amb la seguretat de la ciutat, incloent especialment la seva seguretat militar contra les invasions._NEWLINE_ _NEWLINE_Probablement la Fordicidia es va deixar de celebrar juntament amb les altres festes de l\'antiga religi\xc3\xb3 romana, a partir de la prohibici\xc3\xb3 de l\'emperador Teodosi I del 391, per\xc3\xb2 ja abans havia caigut en des\xc3\xbas per la introducci\xc3\xb3 de les creences cristianes, ja que no consta en el calendari del 354.\n_START_SECTION_\nComparacions\n_START_PARAGRAPH_\nWilliam Fawler va establir un paral\xc2\xb7lelisme amb un ritual de la religi\xc3\xb3 xinesa que havia observat i descrit l\'ambaixador brit\xc3\xa0nic en aquell pa\xc3\xads, John Barrow, l\'any 1804. Al Temple de la Terra, es portava en process\xc3\xb3 una gran vaca de porcellana, llavors se l\'esmicolava i se\'n treien de l\'interior figures que representaven petites vaques, les quals es distribu\xc3\xafen entre els assistents com a s\xc3\xadmbol portador de bona sort durant l\'\xc3\xa8poca de creixement de la collita. Fowler va especular que aquest ritual xin\xc3\xa8s devia ser la representaci\xc3\xb3 d\'un ritual anterior consistent en el sacrifici d\'una vaca prenyada, tal com es feia en la religi\xc3\xb3 romana, per\xc3\xb2 que els xinesos havien transm\xc3\xa8s els beneficis del ritual a un objecte (Fetitxisme)._NEWLINE_Georges Dum\xc3\xa9zil tamb\xc3\xa9 va fer una comparaci\xc3\xb3, per\xc3\xb2 amb el sacrifici bram\xc3\xa0nic de l\'a\xe1\xb9\xa3t\xc4\x81pad\xc4\xab, (\xc2\xabla vaca de les vuit potes\xc2\xbb), el sacrifici gaireb\xc3\xa9 id\xc3\xa8ntic d\'una vaca prenyada.'